โพสต์ฯกำไร15ล.ต้นทุนแซงรายได้
โพสต์ฯ กำไรสุทธิ 15 ล้านบาท รายได้โตน้อยกว่าต้นทุนค่าใช้จ่าย
11 ส.ค. 2555

โพสต์ฯ กำไรสุทธิ 15 ล้านบาท รายได้โตน้อยกว่าต้นทุนค่าใช้จ่าย
บริษัท โพสต์ พับลิชชิง (POST) เปิดผลงานในงวดไตรมาส 2 ปีนี้มีกำไรสุทธิจำนวน 15.55 ล้านบาท ลดลงประมาณ 51% จากที่มีกำไร 32.21 ล้านบาท และรวม 6 เดือนปีนี้กำไรสุทธิ 20.57 ล้านบาท ลดลง 57% จากกำไรสุทธิ 48.62 ล้านบาทในระยะเดียวกันปีก่อน 
นายภัค เพ่งศรี ประธานเจ้าหน้าที่ฝ่ายการเงินและเลขานุการ POST กล่าวว่า ไตรมาส 2 ปีนี้บริษัทมีรายได้จากการขายและบริการเพิ่มขึ้น 13.35% เป็น 554.848 ล้านบาท ซึ่งส่วนใหญ่มาจากยอดโฆษณาของหนังสือพิมพ์ M2F และรายได้จากรายการโทรทัศน์
สำหรับหนังสือพิมพ์บางกอกโพสต์ โพสต์ทูเดย์ นิตยสารแอล คลีโอ และแมรี แคลร์ ยังคงมีผลงานที่ดีอย่างต่อเนื่อง ขณะที่ยอดโฆษณาของคลาสสิฟายด์ยังคงต่ำอยู่
ด้านต้นทุนขายและบริการเพิ่มขึ้น 26.17% เป็น 404.09 ล้านบาท มาจากต้นทุนการผลิตหนังสือพิมพ์ M2F และค่าเวลาออกอากาศรายการโทรทัศน์
ค่าใช้จ่ายในการขายก็เพิ่มขึ้น 20.28% เป็น 68.503 ล้านบาท ค่าใช้จ่ายในการขายที่เพิ่มสูงเกิดจากค่าคอมมิชชัน การจัดงานส่งเสริมการขาย และต้นทุนการกระจายหนังสือพิมพ์ M2F ในขณะที่ค่าใช้จ่ายในการบริหารลดลง 0.26% จาก 63.289 ล้านบาท เป็น 63.125 ล้านบาท
ผลงาน 6 เดือนปีนี้ รายได้จากการขายและบริการเพิ่มขึ้น 15.07% เป็น 1,082.088 ล้านบาท ขณะที่ต้นทุนขายและบริการเพิ่มขึ้น 25.82% เป็น 794.549 ล้านบาท
ค่าใช้จ่ายในการขายเพิ่มขึ้น 24.70% เป็น 138.262 ล้านบาท แต่ค่าใช้จ่ายในการบริหารลดลง 1.77% เป็น 125.373 ล้านบาท
ด้านราคาหุ้น POST ปรับตัวลง 9.63% หรือ 0.65 บาท ปิดที่ 6.10 บาท เมื่อวันที่ 10 ส.ค. 2555